***** ΤΡΙΤΗ ΟΔΗΓΙΑ ΤΟΥ ΣΥΜΒΟΥΛΙΟΥ της 12ης Δεκεμβρίου 1984 περί διατάξεων σχετικών με το θερινό ωράριο (84/634/ΕΟΚ) ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 100, την πρόταση της Επιτροπής (1), τη γνώμη του Ευρωπαϊκού Κοινοβουλίου (2), τη γνώμη της Οικονομικής και Κοινωνικής Επιτροπής (3), Εκτιμώντας: ότι η δεύτερη οδηγία (82/399/ΕΟΚ) του Συμβουλίου της 10ης Ιουνίου 1982 περί διατάξεων σχετικών με το θερινό ωράριο (4) εισήγαγε κοινή ημερομηνία και ώρα σε όλη την Κοινότητα για την έναρξη της περιόδου της θερινής ώρας κατά τα έτη 1983, 1984 και 1985 και για τη λήξη της περιόδου της θερινής ώρας, για τα ίδια έτη, δύο διαφορετικές ημερομηνίες, από τις οποίες η μία ίσχυε για τα κράτη μέλη που δεν υπάγονται στη μηδενική ωριαία άτρακτο και η άλλη ίσχυε για τα δύο κράτη μέλη που υπάγονται στη μηδενική ωριαία άτρακτο· ότι το άρθρο 5 της εν λόγω οδηγίας προβλέπει ότι το Συμβούλιο θα θεσπίσει, μετά από πρόταση της Επιτροπής, το σύστημα που θα εφαρμοστεί μετά το 1986· ότι είναι σκόπιμο να επανεξετάζεται περιοδικά η περίοδος της θερινής ώρας και επομένως πρέπει να προβλεφθεί για το λόγο αυτό ένα καθεστώς που θα καλύπτει τα έτη 1986, 1987 και 1988· ότι πρέπει να καθοριστεί κοινή ημερομηνία και ώρα για την έναρξη της περιόδου της θερινής ώρας κατά τα έτη αυτά, οι οποίες θα ισχύουν για το σύνολο του κοινοτικού χώρου· ότι είναι χρήσιμο να διατηρηθούν πειραματικά, μεταξύ των κρατών μελών που υπάγονται στη μηδενική ωριαία άτρακτο και των άλλων κρατών μελών, δύο διαφορετικές ημερομηνίες τέλους της περιόδου της θερινής ώρας κατά τα τρία αυτά έτη· ότι για γεωγραφικούς λόγους οι κοινές διατάξεις για το θερινό ωράριο ενδείκνυται να μην εφαρμόζονται στα υπερπόντια εδάφη των κρατών μελών, ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ: Άρθρο 1 Κατά την έννοια της παρούσας οδηγίας, ως «περίοδος θερινής ώρας» νοείται η περίοδος του έτους κατά τη διάρκεια της οποίας η ώρα προηγείται κατά εξήντα λεπτά σε σχέση προς την ώρα του υπόλοιπου έτους. Άρθρο 2 Τα κράτη μέλη λαμβάνουν τα αναγκαία μέτρα ώστε, σε κάθε κράτος μέλος, η περίοδος της θερινής ώρας για τα έτη 1986, 1987 και 1988 να αρχίσει την τελευταία Κυριακή του Μαρτίου, στη 1.00 το πρωί, διεθνή ώρα. Άρθρο 3 Τα κράτη μέλη, εκτός από όσα υπάγονται στη μηδενική ωριαία άτρακτο (του Greenwich), λαμβάνουν τα αναγκαία μέτρα ώστε η περίοδος της θερινής ώρας να τελειώσει για το 1986, το 1987 και το 1988 την τελευταία Κυριακή του Σεπτεμβρίου στη 1.00 το πρωί, διεθνή ώρα, δηλαδή: το 1986: στις 28 Σεπτεμβρίου, το 1987: στις 27 Σεπτεμβρίου, το 1988: στις 25 Σεπτεμβρίου. Άρθρο 4 Τα κράτη μέλη που υπάγονται στη μηδενική ωριαία άτρακτο (του Greenwich), δηλαδή η Ιρλανδία και το Ηνωμένο Βασίλειο, λαμβάνουν τα αναγκαία μέτρα ώστε η περίοδος της θερινής ώρας για τα έτη 1986, 1987 και 1988 να τελειώσει την τέταρτη Κυριακή του Οκτωβρίου στη 1.00 το πρωί, διεθνή ώρα, δηλαδή: το 1986: στις 26 Οκτωβρίου, το 1987: στις 25 Οκτωβρίου, το 1988: στις 23 Οκτωβρίου. Άρθρο 5 Πριν από την 1η Ιανουαρίου 1988, το Συμβούλιο θα εγκρίνει, μετά από πρόταση της Επιτροπής, το καθεστώς που θα ισχύει από το 1989 και μετά. Άρθρο 6 Η παρούσα οδηγία δεν εφαρμόζεται στα υπερπόντια εδάφη των κρατών μελών. Άρθρο 7 Η παρούσα οδηγία απευθύνεται στα κράτη μέλη. Βρυξέλλες, 12 Δεκεμβρίου 1984.

[Source: multi_eurlex | Tokens: 2927]